*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 25ης Φεβρουαρίου 1986

που τροποποιεί για τρίτη φορά την απόφαση 85/632/ΕΟΚ σχετικά με ορισμένα μέτρα προστασίας κατά του αφθώδους πυρετού στην Ιταλία

(86/107/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 9,

την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από τον κανονισμό (ΕΟΚ) αριθ. 3768/85, και ιδίως το άρθρο 8,

την οδηγία 80/215/ΕΟΚ του Συμβουλίου της 22ας Ιανουαρίου 1980 περί των προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (4), όπως τροποποιήθηκε τελευταία από τον κανονισμό (ΕΟΚ) αριθ. 3768/85, και ιδίως το άρθρο 7,

Εκτιμώντας:

ότι εμφανίστηκε επιδημία αφθώδους πυρετού στην Ιταλία· ότι η επιδημία αυτή μπορεί να αποτελέσει κίνδυνο για το ζωικό κεφάλαιο των άλλων κρατών μελών, εξαιτίας του σημαντικού όγκου των συναλλαγών, τόσο των ζώων και νωπών κρεάτων όσο και των προϊόντων με βάση το κρέας·

ότι, εξαιτίας της επιδημίας αφθώδους πυρετού, η Επιτροπή ενέκρινε ιδίως την απόφαση 85/632/ΕΟΚ της 18ης Δεκεμβρίου 1985 σχετικά με ορισμένα μέτρα προστασίας κατά του αφθώδους πυρετού στην Ιταλία (5)·

ότι, λόγω των μέτρων που εφαρμόζονται και των ενεργειών που διεξάγονται από τις ιταλικές αρχές, ιδίως όσον αφορά τον εμβολιασμό κατά του αφθώδους πυρετού, η ασθένεια εντοπίζεται σε καθορισμένα τμήματα του εδάφους·

ότι είναι απαραίτητο να προσαρμοσθεί η έκταση των περιοριστικών μέτρων προκειμένου να ληφθεί υπόψη η εξέλιξη της ασθένειας και οι ενέργειες που διεξάγονται τοπικά από τις ιταλικές αρχές·

ότι είναι σκόπιμο, μετά από τις γνώσεις μας επί της υγειονομικής καταστάσεως των ζώων, να καθορισθεί η έκταση των περιοριστικών μέτρων σχετικά με τα νωπά κρέατα·

ότι, βάσει του άρθρου 394 της πράξης προσχώρησης της Ισπανίας και της Πορτογαλίας, η εφαρμογή στα νέα κράτη μέλη της κοινοτικής νομοθεσίας που θεσπίστηκε για την παραγωγή και το εμπόριο των γεωργικών προϊόντων και για τη συναλλαγή ορισμένων μεταποιημένων γεωργικών προϊόντων είναι διαφορετική·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 85/632/ΕΟΚ τροποποιείται ως εξής:

1. Στο άρθρο 1 παράγραφος 2, η ημερομηνία «14 Φεβρουαρίου 1986 » αντικαθίσταται από την ημερομηνία «25 Φεβρουαρίου 1986».

2. Στο άρθρο 2, η παράγραφος 1 αντικαθίσταται από το ακόλουθο κείμενο:

«1. Τα κράτη μέλη απαγορεύουν την εισαγωγή στο έδαφός τους νωπών βοείων, χοιρείων, προβείων και αιγείων κρεάτων που προέρχονται από τα μέρη του εδάφους της Ιταλίας που απαριθμούνται στο παράρτημα της παρούσης αποφάσεως, και νωπών βοείων, χοιρείων προβείων και αιγείων κρεάτων που λαμβάνονται από ζώα που προέρχονται από αυτά τα τμήματα του εδάφους της Ιταλίας, αλλά έχουν σφαγεί σε άλλες περιοχές.»

3. Στο άρθρο 2 παράγραφος 3, η ημερομηνία «14 Φεβρουαρίου 1986 » αντικαθίσταται από την ημερομηνία «25 Φεβρουαρίου 1986».

4. Στο άρθρο 3 παράγραφος 3, η ημερομηνία «14 Φεβρουαρίου 1986 » αντικαθίσταται από την ημερομηνία «25 Φεβρουαρίου 1986».

5. Το παράρτημα αντικαθίσταται από το παράρτημα της παρούσας απόφασης.

Άρθρο 2

Τα κράτη μέλη τροποποιούν τα μέτρα που εφαρμόζονται στις συναλλαγές, για να τα καταστήσουν σύμφωνα με

την παρούσα απόφαση, τρεις ημέρες μετά την κοινοποίησή της.

Ενημερώνουν σχετικά την Επιτροπή.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 25 Φεβρουαρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 362 της 31. 12. 1985, σ. 8.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 47 της 21. 2. 1980, σ. 4.

(5) ΕΕ αριθ. L 379 της 31. 12. 1985, σ. 38.

ΠΑΡΑΡΤΗΜΑ

1. Τμήματα του εδάφους που υπόκεινται σε περιορισμούς στις συναλλαγές, ζώντων ζώων:

- για την περιοχή Veneto, το έδαφος των τοπικών υγειονομικών μονάδων αριθ. 24, 25, 26, 27, 28, 29, 30, 31, 32 και 33,

- η περιοχή Emilia-Romagna,

- η περιοχή της Καμπανίας,

- για την περιοχή της Λομβαρδίας, το έδαφος των τοπικών υγειονομικών μονάδων αριθ. 45, 46, 47, 48, 49 και 50,

- για την περιοχή Abruzzi, το έδαφος των τοπικών υγειονομικών μονάδων αριθ. 5, 8 και 14,

- για την περιοχή της Marche, το έδαφος των τοπικών υγειονομικών μονάδων αριθ. 22 και 24,

- κάθε άλλο τμήμα εδάφους που βρίσκεται σε ζώνη ακτίνας 10 χιλιομέτρων γύρω από κάθε εστία αφθώδους πυρετού που διαπιστώθηκε μετά τις 13 Δεκεμβρίου 1985.

2. Τμήματα του εδάφους που υπόκεινται σε περιορισμούς στις συναλλαγές νωπών κρεάτων και προϊόντων με βάση το κρέας:

- για την περιοχή του Veneto το έδαφος των τοπικών υγειονομικών μονάδων αριθ. 24, 25, 26, 27, 28, 29, 30, 31, 32 και 33,

- η περιοχή Emilia-Romagna,

- η περιοχή της Καμπανίας,

- για την περιοχή της Λομβαρδίας, το έδαφος των τοπικών υγειονομικών μονάδων αριθ. 45, 46, 47, 49 και 50,

- για την περιοχή της Λομβαρδίας, το έδαφος των τοπικών υγειονομικών μονάδων αριθ. 5, 8 και 14,

- για την περιοχή της Marche, το έδαφος των τοπικών υγειονομικών μονάδων αριθ. 22 και 24,

- κάθε τμήμα του εδάφους που βρίσκεται σε ζώνη ακτίνας 10 χιλιομέτρων γύρω από κάθε εστία αφθώδους πυρετού που διαπιστώθηκε μετά τις 13 Δεκεμβρίου 1985.